ডার্বির একদিন আগেই সনি নর্ডিকে শিলিগুড়িতে উড়িয়ে নিয়ে আসতে কোমর বেঁধে নেমে পড়লেন মোহনবাগান কর্তারা। সবুজ-মেরুনের পক্ষ থেকে কলকাতার ফেরার ফ্লাইটের টিকিটও পাঠিয়ে দেওয়া হয়েছে নর্ডিকে। শোনা যাচ্ছে সঞ্জয় সেনের তুরুপের তাসকে চটজলদি উড়িয়ে আনতে বেশ মোটা অঙ্কের টাকা খরচ হচ্ছে মোহনবাগানের। আর্থিক সমস্যার মধ্যেও শুধুমাত্র ডার্বির কথা ভেবেই যে উদ্যোগ নিলেন কর্তারা তা সাম্প্রতিককালে দেখা যায়নি কলকাতা ময়দানে।এইমুহূর্তে বিশ্বকাপের যোগ্যতা অর্জন পর্বের ম্যাচ খেলতে হাইতির জাতীয় দলে রয়েছেন নর্ডি। হাইতি ফুটবল ফেডারেশনের পক্ষ থেকে তাঁকে কলকাতায় ফেরার যে টিকিট দেওয়া হয়েছিল, তাতে ডার্বিতে নামা সম্ভব ছিল না নর্ডির। কারণ, তিনি কলকাতায় পৌঁছতেন ২ এপ্রিল রাতে। বিষয়টা জানতে পেরে মোহনবাগান কর্তারা নড়েচড়ে বসেন। নজিরবিহীন তৎপরতার সঙ্গে টিকিটের বন্দোবস্ত করা হয়। ক্লাবের অর্থসচিব দেবাশিস দত্ত বললেন, ‘‘ডার্বির একদিন আগেই যাতে ও শিলিগুড়ি পৌঁছে যায় সেই চেষ্টাই করা হচ্ছে।’’শুধু সনিকে ফেরানোর তৎপরতা নয়, ফুটবলারদের মানসিকভাবে উদ্বুদ্ধ করতেও মাঠে নেমে পড়েছেন কর্তারা। বুধবার কাতসুমি ইউসা, কর্নেল গ্লেনদের প্র্যাক্টিসে হাজির থাকার কথা ক্লাব সভাপতির। অন্যদিকে মঙ্গলবার সকালে ক্লাব তাঁবুতে দলের জাপানি ফুটবলার কাতসুমি ইউসার সঙ্গে দীর্ঘ সময় কথা বলেন মোহনবাগান অর্থসচিব। কী আলোচনা হল? ক্লাবকর্তা বললেন,‘‘আগের ম্যাচে হারের পর ফুটবলারদের সঙ্গে কথা বলাটা জরুরি ছিল। সকলের সঙ্গে আলাদাভাবে কথা বলা যায়নি। তাই কাতসুমির মাধ্যমে বাকিদের কাছে বক্তব্য পৌছে দেওয়ার চেষ্টা করছি।’’শুধু কাতসুমির সঙ্গেই নয়, মোহনবাগান কোচ সঞ্জয় সেনের সঙ্গেও আলাদা করে বৈঠক করেন অর্থসচিব। বৃহস্পতিবার দলের সঙ্গে অবশ্য শিলিগুড়ি যাচ্ছেন না সঞ্জয়। সেদিন সর্বভারতীয় ফুটবল সংস্থার আপিল কমিটির বৈঠকে হাজির থাকবেন তিনি। পরে শিলিগুড়িতে দলের সঙ্গে যোগ দেবেন। তাঁর শাস্তি আদৌ কমবে কি না তা নির্ভর করবে আপিল কমিটির সিদ্ধান্তের ওপর। এর আগে অবশ্য ফেডারেশনের শৃঙ্খলারক্ষা কমিটির মিটিংয়ে যাননি সঞ্জয়। জানিয়ে দিয়েছিলেন অসুস্থ থাকায় তাঁর পক্ষে বৈঠকে হাজির থাকা সম্ভব নয়। এবার শাস্তি কমাতে মরিয়া মোহনবাগান কোচের সুর বেশ নরম। বলছেন, ‘‘কিছু ক্ষেত্রে নিজেকে নমনীয় হতে হয়। গোয়ার্তুমির কোনও জায়গা নেই।’’ যদিও অর্থসচিব বেশ আক্রমণাত্মক। বললেন, ‘‘ফেডারেশনের নিয়ম শুধু হাস্যকর নয়, অবাস্তবও বটে।’’এর মধ্যেই ডার্বির প্রস্তুতিতে কোনও ঘাটতি রাখছেন না মোহনবাগান কোচ। সঞ্জয় জানেন, ফিরতি ডার্বিতে ইস্টবেঙ্গলকে হারাতে পারলে আই লিগ চ্যাম্পিয়ন হওয়ার দৌড়ে দল অনেকটাই এগিয়ে যাবে। তাই ফুটবলারদেরও সতর্ক করে দিয়েছেন। প্র্যাক্টিসের পরে বললেন, ‘‘ইস্টবেঙ্গলকে হারিয়ে আই লিগ জিততে পারলে সেটা নিঃসন্দেহে তৃপ্তিদায়ক হবে।’’